Pa rucaꞌn kꞌij,
chireꞌ pa tenemit Jerusalén,
camas je qꞌuiy vinak jecꞌo.
Conojel re vinak reꞌ quicꞌulun-quiꞌ chireꞌ roma re namakꞌij.
Y tak xquicꞌaxaj che binak-apo re Jesús,
jeꞌquicꞌuan rukꞌaꞌ tak cheꞌ re nibex palma cha,
xeꞌba chucꞌulic y niquibilaꞌ:
¡Matiox che pitinak re Jun reꞌ!
¡Jareꞌ re ka-Rey yoj re yoj israelitas!
¡Rejaꞌ can banom-pa bendecir y pitinak pa rubeꞌ re Ajaf Dios!
yeꞌchaꞌ.
Y re Jesús xuvel jun alaj burro chin xchꞌoque-a chij.
Can anchaꞌl-va nubij chupan re ruchꞌabal re Dios re tzꞌiban can,
tak nubij:
Man tuxibij-riꞌ re ivánma yex re yix richin chic re tenemit rubiniꞌan Sion,
roma re i-Rey ja re pitinak,
chꞌocol-pa chij jun alaj burro.
Quireꞌ nubij re tzꞌiban can.
Y nabey,
ronojel reꞌ man xkꞌax-ta pa kaveꞌ yoj re yoj ru-discípulos re Jesús.
Y xkꞌax pa kaveꞌ can cꞌaja tak re Jesús cꞌastajnak chic-a chiquicojol re anamaꞌiꞌ y cꞌo chic rukꞌij.
Cꞌareꞌ tak xbeka chakacꞌoꞌx che ronojel reꞌ can tzꞌiban-va chupan re ruchꞌabal re Dios che tiene que xtibanataj,
y can quire-va,
roma can anchaꞌl re tzꞌiban can,
can quireꞌ xbanataj.
Y re vinak re xeꞌtzꞌeto chin re Jesús tak xrayoj re Lázaro re quiminak chic-a chin xcꞌastaj-pa chiquicojol re anamaꞌiꞌ,
can niquitzojolaꞌ chique nicꞌaj chic vinak.
Y mareꞌ,
tak re Jesús nakaj chic cꞌo-va cha re tenemit Jerusalén,
can xeꞌpa chin neꞌquicꞌuluꞌ.
Re vinak reꞌ can quicꞌaxan chic re milagro xuban riqꞌuin re Lázaro.
Jacꞌa re achiꞌaꞌ fariseos niquibilaꞌ chiquivach:
Titzuꞌ,
conojel re vinak jeꞌbinak chij.
Man jun chic xkojtiquir xtakaban chique chin che man-ta yeꞌtzakeꞌ chij.